

**Alexander Huba: nikto nie je doma (prorokom)**

Výňatok z článku z časopisu **Sedmá generace, 6/2012**

http://www.sedmagenerace.cz/text/detail/alexander-huba-nikto-nie-je-doma-prorokom

**Horolezecká škola altruizmu**

Nielen vedou bol však docent Huba — ktorý mimochodom exter­ne pôsobil na univerzitách v Prahe, Bratislave aj Nitre, šesť rokov predsedal Slovenskej entomologickej spoločnosti a zúčastňoval sa zahraničných vedeckých konferencií — živý. Od mladosti až do svojej smrti bol aktívnym členom horolezeckého spolku JAMES. Horolezectvo pre neho bolo viac, ako koníček — chápal ho ako **spô­sob sebazdokonaľovania**: „Jamesáci považovali horolezectvo za školu altruizmu. Učili sa mať radosť z prospechu a radosti iných. Veľmi dôrazne učili nováčikov prispôsobovať chôdzu v skupine najslabšiemu. Učili, ako sa pohybovať v horách a nezhodiť ani ka­mienok. Lano im bolo predovšetkým symbolom zodpovednosti za spolulezca,“ spomína Huba pri príležitosti sedemdesiateho výročia JAMESu.

JAMES ako jedno z najstarších športových združení na Slo­vensku založili v roku 1921 traja nadšenci: Fero Lipták, Mikuláš Mlynarčík a Gusto Nedobrý. V súčasnosti združuje horolezcov a organizuje rôzne aktivity, ktoré s horolezectvom súvisia — horole­zecké školenia, spolky mládeže, infocentrum, vydávanie literatúry a samozrejme výstupy na hory. Filozofia JAMES-u je zahrnutá už v jeho názve, akronyme označujúcom **idealizmus, alpinizmus, mo­rálnosť, entuziazmus** a **solidaritu** (pôvodne sa spolok označoval IAMES, ale JAMES sa viac uchytilo).

Práve toto filozofické pozadie a snaha o mravné zdokonaľova­nia inšpirovali Ala (Hubova JAMESácka prezývka) k vstupu. Latku, ktorú vytýčili zakladatelia spolku, sa snažil nielen udržiavať, ale aj zvyšovať. Čo by vám povedal, keby ste sa ho spýtali, čo je pre neho horolezectvo? „Je to fyzická námaha, nádhera scenérií, striedaná drsnými podmienkami horskej prírody, samo o seba človeka skul­túrňuje. Učí ho zdravej pokore, skromnosti, etike správania sa voči prírode i svojim blížnym. Kulturizačný význam má aj bohatá reťaz kladných emócií, výrazne antistresovo pôsobiacich pri prekonávaní sa horolezca v medzných podmienkach slobodne vyvoleného, ťažko dostupného cieľa…“ Takže nie iba koníček a už vôbec nie iba šport. **Horolezectvo pre neho bolo vyjadrením životného postoja a zo­sobnením etických hodnôt.**

Takýto pohľad sa zdá až príliš ambiciózny, ale u (nielen) Alexan­dra Hubu zrejme fungoval. Čo tak preveriť tento recept a vyskúšať si školu altruizmu dnes? Môžu hory vychovávať človeka pre doliny? Ak by som videl alebo počul iba prívlastky, ktorými Alexander chváli horolezectvo, nenapadlo by ma, že hovorí práve o ňom. Skôr by som si myslel, že hovorí o pravde, láske alebo kráse: „Zakladateľská generácia horolezectvo nepokladala za šport. Postrádali v ňom atri­bút súťaže človeka s človekom. Športové ponímanie horolezectva považovali za nebezpečné a nevýchovné. Vysoko horolezectvo hodnotili len ako **osobnú intímnu súťaž človeka so sebou samým**. Zdôrazňovali zachovanie intimity, nepropagovanie sa a hodnotenie vlastného výkonu podľa námahy vynaloženej na sebaprekonanie. Je to subjektívny citový proces, ktorý iní ľudia objektívne nemôžu posúdiť. **Schopnosť prekonávať sa má humanizačný význam a je dôležitou podmienkou kultúrneho správania sa v ľudskej spoloč­nosti**.“ Horolezectvo pre Ala Hubu určitým druhom lásky, krásy a životnej pravdy skutočne bolo.

Horolezci majú na docenta Hubu príjemné spomienky — slú­žil ako inšpirácia a išiel vzorom mladšej generácii: „Všetky svoje tatranské aktivity a funkcie vykonával bezplatne. Ba čo viac, neraz chudobné zásoby na tatranských chatách, kde pôsobil, dopĺňal potravinami z rodičovskej spišskonovoveskej špajze.“ pripomína jeho syn Mikuláš. Okrem dobrovoľníctva si v spolku JAMES vážili aj jeho filozofiu; ako spomína súčasný šéf JAMES-u, Igor Koller: „Alo nás vždy obohacoval o svoje vzácne myšlienky a hlbokú filo­zofiu spätú so životom v horách. Vďaka, Alo, za všetko, čo si pre nás a pre slovenské horolezectvo urobil.“